Anexa nr. 10

**Construcții de importanță redusă**

În sensul prezentului cod, prin *construcții de importanță redusă* se înțeleg construcțiile cu funcții obișnuite, cu un nivel de risc scăzut, care afectează un număr redus de oameni, precum sunt:

a) casele individuale cu regimul de înălțime de până la trei etaje, destinate pentru una sau două familii. Existența nivelurilor situate sub cota solului nu se reglementează și nu modifică categoria de importanță a construcției;

b) clădirile în care își desfășoară activitatea instituțiile de învățământ cu cel mult 4 unități funcționale;

c) dispensarele sătești, care nu acordă asistență medicală în condiții de staționar;

d) sediile administrative din localitățile rurale: primării, posturi de poliție, biblioteci, oficii poștale și altele asemenea;

e) clădirile pentru comerț și alimentație publică, cu o suprafață de până la 200 de metri pătrați și cu deschideri de până la 6 metri;

f) halele și atelierele pentru activități meșteșugărești, care nu generează vibrații, cu o suprafață de până la 200 de metri pătrați și deschideri de până la 6 metri;

g) anexele gospodărești;

h) construcțiile provizorii, cu o suprafață de până la 150 de metri pătrați și cu deschideri de până la 6 metri. Din categoria construcțiilor provizorii fac parte chioșcurile, tonetele, cabinele, locurile de expunere situate pe drumurile și în spațiile publice, corpurile și panourile de afișaj, firmele și reclamele, copertinele, pergolele, mobilierul urban, antenele-satelit, echipamentele de telefonie mobilă, de Internet, taberele de corturi și gheretele;

i) rețelele edilitare (inginerești) – cu excepția celor de importanță națională, a celor destinate racordării construcțiilor de categoria de importanță A și B, precum și a celor amplasate pe terenurile mai multor unități administrativ-teritoriale.